Facultatea de Administrație și Afaceri a Universității din București, hub pentru noile generații de antreprenori

De-a lungul celor 25 de ani de activitate, Facultatea de Administrație și Afaceri a Universității din București s-a dezvoltat permanent și a devenit o structură universitară solidă și performantă în toate domeniile activității sale. 
Au fost înființate, pe rând, șase direcții de studii – Administrație Publică, Administrarea Afacerilor (București), Administrarea Afacerilor (Focșani),  Administrarea Afacerilor în limba engleză,  Marketing și Cibernetică Economică, iar în cadrul acestora au fost înființate 15 programe de studii universitare de masterat, dintre care patru sunt cu predare în limba engleză. 
Masteratul de „Consultanță în Afaceri” al Facultății de Administrație și Afaceri, filtru valoros de selecție pentru viitorii lideri
Unic în România, programul masteral „Consultanță în Afaceri” al Facultății de Administrație și Afaceri a UB pregătește viitori lideri și consultanți capabili să înțeleagă complexitatea mediului de afaceri contemporan.
Astăzi îl aducem în atenția voastră pe Ștefan Staicu, coordonator operațional al companiei AD Auto Total. Alăturat echipei de management în 2025, Ștefan și-a propus ca, pornind de la cunoștințele acumulate pe parcursul studiilor la Universitatea din București, să aducă în business o perspectivă proaspătă și un set solid de competențe academice și practice. Ștefan contribuie direct la strategia de internaționalizare a companiei, lucrând la proiecte de extindere în Europa Centrală și de Est, cu Bulgaria ca țintă imediată. 
„Educația mea de la Facultatea de Administrați și Afaceri a Universității din București m-a ajutat să înțeleg cum se leagă fiecare decizie de impactul organizațional pe termen lung. Programul masteral „Consultanță în Afaceri” mi-a oferit nu doar cunoștințe, ci și un cadru real de aplicare a acestora în contexte diverse – de la strategie și modelare a proceselor, la managementul schimbării și etică în afaceri”, remarcă Ștefan.
Programul de master „Consultanță în Afaceri” este gândit să formeze profesioniști capabili să evalueze critic situații organizaționale, să propună soluții viabile și să contribuie la dezvoltarea sustenabilă a companiilor. 
„Ne dorim tot mai mulți tineri alături de noi, pentru că ei vin cu idei noi, sunt creativi, adaptați la ritmul schimbărilor din industrie. Căutăm tineri care și-au luat în serios formarea, care au investit în educația lor. Un master în domeniul afacerilor, mai ales în consultanță, este nu doar binevenit, ci necesar într-un mediu dinamic cum e cel în care activăm”, punctează Bogdan Zane, Director de Marketing al AD Auto Total.
Cu materii precum Strategii și modele de afaceri, Managementul schimbării, Consultanță în modelarea proceselor prin sisteme informatice sau Comportament economic în condiții de risc și incertitudine, masteratul oferă o pregătire completă și aplicată. De asemenea, interacțiunea constantă cu profesioniști din companii de top precum KPMG sau Deloitte oferă studenților un contact real cu cerințele pieței și posibilitatea de a face networking în medii relevante.
„Am avut ocazia să lucrez în echipe de proiect, să discut cazuri reale cu consultanți de top și să aplic imediat ceea ce învățam în contextul companiei noastre. Este un program care nu doar pregătește teoretic, ci îți dezvoltă și intuiția de business, capacitatea de analiză și decizia etică – elemente esențiale când conduci sau dezvolți o afacere de amploare”, concluzionează tânărul antreprenor.
